
Ministru kabineta rīkojums Nr. 723
Rīgā 2025. gada 4. novembrī (prot. Nr. 46 25. §)
Par finanšu līdzekļu piešķiršanu no valsts budžeta programmas "Līdzekļi neparedzētiem gadījumiem"
· 1. Finanšu ministrijai no valsts budžeta programmas 02.00.00 "Līdzekļi neparedzētiem gadījumiem" piešķirt Veselības ministrijai (Nacionālajam veselības dienestam) finansējumu 8 979 281 euro apmērā, tai skaitā:
· 1.1. 3 185 322 euro, lai daļēji segtu izdevumus par neatliekamās medicīniskās palīdzības sniegšanu 2025. gada sešos mēnešos, kas pārsniedz līgumos ar pakalpojuma sniedzējiem iekļauto apjomu;
· 1.2. 1 657 870 euro, lai segtu izdevumus par plānveida veselības aprūpes pakalpojumiem, kas pārsniedz līgumā ar valsts sabiedrību ar ierobežotu atbildību "Paula Stradiņa klīniskā universitātes slimnīca" iekļauto apjomu 2025. gadā, un nodrošinātu to sniegšanas nepārtrauktību;
· 1.3. 4 136 089 euro, lai segtu izdevumus par 2025. gada astoņos mēnešos stacionārā veiktajiem veselības aprūpes pakalpojumiem valsts sabiedrībā ar ierobežotu atbildību "Paula Stradiņa klīniskā universitātes slimnīca” un sabiedrībā ar ierobežotu atbildību "Rīgas Austrumu klīniskā universitātes slimnīca", kas pārsniedz līgumos iekļauto apjomu.
· 2. Veselības ministrijai normatīvajos aktos noteiktajā kārtībā sagatavot un iesniegt Finanšu ministrijā pieprasījumu par šā rīkojuma 1. punktā minēto līdzekļu piešķiršanu no valsts budžeta programmas 02.00.00 "Līdzekļi neparedzētiem gadījumiem".
· 3. Nacionālajam veselības dienestam finansējuma piešķiršanā ievērot Eiropas Komisijas 2011. gada 20. decembra lēmumu "Par Līguma par Eiropas Savienības darbību 106. panta 2. punkta piemērošanu valsts atbalstam attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi" (2012/21/ES) atbilstoši ar finansējuma saņēmējiem noslēgtajiem pilnvarojuma līgumiem.

